CELEX: 32013D0267
Language: da
Date: 2013-05-13 00:00:00
Title: 2013/267/EU: Rådets afgørelse af 13. maj 2013 om den holdning, der skal indtages på vegne af Den Europæiske Union på 65. samling i Komitéen til Beskyttelse af Havmiljøet for så vidt angår ændringer af tilstandsvurderingsordningen og på 92. samling i Komitéen for Sikkerhed på Søen for så vidt angår ændringer af den internationale kode for sikker skibsdrift samt ændringer af kapitel III i Solaskonventionen og af koderne for højhastighedsfartøjer af 1994 og 2000 om adgang til lukkede rum og redningsøvelser

7.6.2013   
            
            
               DA
            
            
               Den Europæiske Unions Tidende
            
            
               L 155/1
            
         RÅDETS AFGØRELSE
   af 13. maj 2013
   om den holdning, der skal indtages på vegne af Den Europæiske Union på 65. samling i Komitéen til Beskyttelse af Havmiljøet for så vidt angår ændringer af tilstandsvurderingsordningen og på 92. samling i Komitéen for Sikkerhed på Søen for så vidt angår ændringer af den internationale kode for sikker skibsdrift samt ændringer af kapitel III i Solaskonventionen og af koderne for højhastighedsfartøjer af 1994 og 2000 om adgang til lukkede rum og redningsøvelser
   (2013/267/EU)
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 100, stk. 2, sammenholdt med artikel 218, stk. 9,
   under henvisning til forslag fra Europa-Kommissionen, og
   ud fra følgende betragtninger:
   
               (1)
            
            
               Unionens tiltag inden for søtransport bør have til formål at forbedre sikkerheden til søs.
            
         
               (2)
            
            
               Den Internationale Søfartsorganisations (IMO) Komité til Beskyttelse af Havmiljøet (MEPC) godkendte på sin 64. samling i oktober 2012 ændringer af tilstandsvurderingsordningen (resolution MEPC.94(46)) som følge af vedtagelsen af de internationale retningslinjer om et skærpet inspektionsprogram i forbindelse med bulkskibe og olietankskibe af 2011. Det forventes, at disse ændringer vedtages på 65. samling i MEPC, der afholdes 13.-17. maj 2013.
            
         
               (3)
            
            
               IMO's Komité for Sikkerhed på Søen (MSC) godkendte på sin 91. samling ændringer af den internationale kode for sikker skibsdrift (ISM-koden) samt ændringer af kapitel III i den internationale konvention om sikkerhed for menneskeliv på søen af 1974 (Solaskonventionen), koderne for højhastighedsfartøjer af 1994 og 2000 og koden for Dynamically Supported Craft. Det forventes, at disse ændringer vedtages på 92. samling i MSC, der afholdes i juni 2013
            
         
               (4)
            
            
               Ændringerne af tilstandsvurderingsordningen (CAS) for enkeltskrogede olietankskibe ændrer tilstandsvurderingsordningen, så den henviser til det seneste (2011) skærpede inspektionsprogram i forbindelse med bulkskibe og olietankskibe eller det udvidede synsprogram (ESP). Europa-Parlamentets og Rådets forordning (EU) nr. 530/2012 af 13. juni 2012 om fremskyndet indfasning af krav om dobbeltskrogs- eller tilsvarende design for olietankskibe med enkeltskrog (1) fastsætter, at tilstandsvurderingsordningen anvendes.
            
         
               (5)
            
            
               Ændringerne af ISM-koden indfører specifikke præciseringer til koden i forhold til overvejelser om egnet bemanding og ansvar for uddelegerede opgaver, der vedrører ISM-koden, såvel som indsættelse af relevante fodnoter. ISM-koden er, selv om den er fastsat i et bilag til Europa-Parlamentets og Rådets forordning (EF) nr. 336/2006 af 15. februar 2006 om gennemførelse af den internationale kode for sikker skibsdrift i Fællesskabet (2), også defineret i nævnte forordning som værende i »den ajourførte udgave«. Forordning (EF) nr. 336/2006 fastsætter, at skibe, der er omfattet af nævnte forordning, skal opfylde kravene i del A i ISM-koden. Ændringerne, der skal vedtages på 92. samling i MSC, vil derfor have direkte retsvirkning for nævnte forordning.
            
         
               (6)
            
            
               Ændringerne af kapitel III i Solaskonventionen med hensyn til koderne for højhastighedsfartøjer af 1994 og 2000 såvel som koden for Dynamically Supported Craft indfører i regel 19 i kapitel III i Solaskonventionen, i kapitel 18 i koderne for højhastighedsfartøjer af 1994 og 2000 og i kapitel 17 i koden for Dynamically Supported Craft et krav om redningsøvelser for de besætningsmedlemmer, der har ansvaret for arbejde i lukkede rum. Europa-Parlamentets og Rådets direktiv 2009/45/EF af 6. maj 2009 om sikkerhedsregler og -standarder for passagerskibe (3) anvender specifikt koderne for højhastighedsfartøjer af 1994 og 2000 på højhastighedspassagerfartøjer i indenrigsfart. For ældre fartøjer, hvorpå de nævnte koder for højhastighedsfartøjer ikke finder anvendelse, anvender nævnte direktiv den tidligere kode for Dynamically Supported Craft.
            
         
               (7)
            
            
               Ændringerne, der skal vedtages på 65. samling i MEPC og 92. samling i MSC, kan anses for at være en positiv udvikling og bør derfor have Unionens støtte.
            
         
               (8)
            
            
               Unionen er hverken medlem af IMO eller kontraherende part i de pågældende konventioner eller koder. Det er derfor nødvendigt, at Rådet bemyndiger medlemsstaterne til at udtrykke Unionens holdning i MEPC og MSC og give deres samtykke til at lade sig binde af disse ændringer —
            
         VEDTAGET DENNE AFGØRELSE:
   Artikel 1
   1.   På 65. samling i IMO's Komité til Beskyttelse af Havmiljøet indtager Unionen en positiv holdning til vedtagelsen af ændringerne af tilstandsvurderingsordningen (MEPC resolution 94(46)) som godkendt af nævnte komité på dennes 64. samling, jf. bilag 13 og 16 til IMO-dokument MEPC 64/23/Add.1.
   2.   På 92. samling i IMO's Komité for Sikkerhed på Søen indtager Unionen en positiv holdning til vedtagelsen af ændringerne af ISM-koden og dens tilhørende retningslinjer og indførelsen af et nyt uddannelseskrav vedrørende redning i lukkede rum i regel 19 i kapitel III i Solaskonventionen, i kapitel 18 i koderne for højhastighedsfartøjer af 1994 og 2000 og i kapitel 17 i koden for Dynamically Supported Craft som godkendt af nævnte komité på dennes 91. samling, jf. henholdsvis bilag 22, 30 og 31 til IMO-dokument MSC 91/22/Add.2 samt bilag 4 til IMO-dokument MSC 92/3/1.
   3.   Unionens holdning, jf. i stk. 1 og 2, fremføres af de medlemsstater, der er medlemmer af IMO, idet de handler i fællesskab i Unionens interesse.
   4.   Der kan aftales formelle og mindre ændringer af denne holdning, uden at den skal ændres.
   Artikel 2
   Medlemsstaterne bemyndiges til i Unionens interesse at give deres samtykke til at lade sig binde af de ændringer, der er omhandlet i artikel 1, stk. 1 og 2.
   Artikel 3
   Denne afgørelse er rettet til medlemsstaterne.
   
      Udfærdiget i Bruxelles, den 13. maj 2013.
      
         
            På Rådets vegne
         
         S. COVENEY
         
            Formand
         
      
   
   
      (1)  EUT L 172 af 30.6.2012, s. 3.
   
      (2)  EUT L 64 af 4.3.2006, s. 1.
   
      (3)  EUT L 163 af 25.6.2009, s. 1.